Papersnake/gushiwen huggingface dataset:
送宋征君让官还山
钱起（唐代）

至人无滞迹，谒帝复思玄。魏阙辞花绶，春山有杏田。

紫霞开别酒，黄鹤舞离弦。今夜思君梦，遥遥入洞天。
柳梢青
陈坦之（清代）

绿弱红臞。暖云沁雨，乍有还无。破晓幽禽，平渠流水，春响庭除。

梅酸初著花跗。似滴滴、新愁未舒。几信花风，一痕青烧，万里秦吴。
相思极（一作长相思）
曹邺（唐代）

妾颜与日空，君心与日新。三年得一书，犹在湘之滨。

料君相轻意，知妾无至亲。况当受明礼，不令再嫁人。

愿君从此日，化质为妾身。
涧舖岭道中四首
赵蕃（宋代）

钜竹差差合，青杉袅袅长。
人多表池槛，此乃亘山冈。
僧道晖疏泉叠石种松竹梅有诗求和次韵
戴栩（宋代）

松下煮茶冰折玉，梅梢挂衲藓黏绿。
莫侵石坞竹边行，行处明年减新竹。
杂咏一百首·马援
刘克庄（宋代）

土室不堪处，其如瘴毒何。
莫年款段马，有愧少游多。
罗隐题诗石
释某（宋代）

峭壁巉岩枕碧溪，昔贤曾过此留题。一时章句今人忆，万古声名与日齐。

山色浅深来白鹤，水光溜泻漾金鸡。我来吊古寻遗迹，只有渔翁傍石梯。
减字木兰花·年光虚度
韩淲（宋代）

年光虚度。能得几多消散处。莫恨归迟。得见新词不自持。山中恨里。笑语喧哗知有弟。此意谁如。世事纷纷一任渠。
和留守令狐相公答白宾客
刘禹锡（唐代）

麦陇和风吹树枝，商山逸客出关时。身无拘束起长晚，

路足交关行自迟。官拂象筵终日待，私将鸡黍几人期。

君来不用飞书报，万户先从纸贵知。
八日夜雨九日不止
赵蕃（宋代）

中夜忽闻雨，迟明殊未收。
都缘数日热，变此一庭秋。
不但梅当熟，从来夏或裘。
可怜方止酒，何日畔牢愁。
裴司士、员司户见寻（一题作裴司士见访）
孟浩然（唐代）

府僚能枉驾，家酝复新开。
落日池上酌，清风松下来。
厨人具鸡黍，稚子摘杨梅。
谁道山公醉，犹能骑马回。
登晴川阁
程封（清代）

帆影高低过石头，看云合上几层楼。空江易作三春雨，古岸微同六代秋。

大别山于窗牖入，武昌城向画图收。登临不用伤怀抱，矶下何人著钓钩。
夏秋之交小舟早夜往来湖中绝句
陆游（宋代）

鸡头累累如大珠，红草绿荷风味殊。
天与杨梅成二絻，吾乡独有异乡无。
六年正月二十日复出东门仍用前韵
苏轼（宋代）

乱山环合水侵门，身在淮南尽处村。
五亩渐成终老计，九重新扫旧巢痕。
岂惟见惯沙鸥熟，已觉来多钓石温。
长与东风约今日，暗香先返玉梅魂。
出居十六咏·秋崖
方岳（宋代）

凿空为此名，忽已落众口。
聊结一间茅，承当作崖叟。
孟享仰瞻圣驾
释必万（宋代）

轻尘不动马蹄催，警跸声中圣辇来。
汉代威仪周礼乐，太平天子拜香回。
晨起白云楼寄龙兴江准上人兼呈窦秀才
许浑（唐代）

兹楼今是望乡台，乡信全稀晓雁哀。山翠万重当槛出，

水华千里抱城来。东岩月在僧初定，南浦花残客未回。

欲吊灵均能赋否，秋风还有木兰开。
同白二十二赠王山人
刘禹锡（唐代）

爱名之世忘名客，多事之时无事身。古老相传见来久，

岁年虽变貌常新。飞章上达三清路，受箓平交五岳神。

笑听咚咚朝暮鼓，只能催得市朝人。
梅花绝句
陆游（宋代）

锦城梅花海，十里香不断。
醉帽插花归，银鞍万人看。
清溪许希贤自号拙逸为赋四绝
黎廷瑞（宋代）

结绳已是散洪濛，书契纷纷日更工。
无极已前谁得似，一帘草色自春风。
君锡以新诗相示因成四十字答之
李覯（宋代）

君诗三十首，一一敌琅玕。
语近终非俗，情闲不似官。
姑山蟠郡碧，旴水蘸天寒。
景物将才思，相期李杜坛。
哭德本弟 其一
陈履（明代）

十年踪迹故山违，万里间关客路归。本为看云频趣驾，岂知到日独沾衣。

秋风鸿雁行中断，春草池塘梦乍非。宦海飘零吾已倦，况堪衰病酹斜晖。
柳巷
许有孚（元代）

种柳圭塘路，行行便向荣。雨晴羞眼涩，烟暖细眉横。

色比金犹嫩，枝看翠易盈。林疏无系马，叶接有啼莺。

线乱柔条袅，毡铺落絮平。寻诗常独往，送客或同行。

归院尘难到，还家月每明。上通陶令宅，不接亚夫营。

京兆时非昔，平康梦自惊。阳关休叠曲，司马易伤情。

但恐春回驭，何将酒解酲。托根因胜境，由径得嘉名。

莫讶公休吏，诗成句未精。
青山杂兴十首·其七
董传策（明代）

万叠晴烟客望孤，莺花懒逐世情娱。
振衣却上云深处，直北依微是帝都。
送张真人代祠武当龙虎两山追赋
陈旅（元代）

桂馆祠官持羽节，名山两地蹑丹梯。共誇曼倩来金马，大胜王褒祀碧鸡。

杵涧暝痕消雨石，杼岩秋影动星溪。蕙肴椒醑登瑶席，定有神光起畤畦。
菩萨蛮
黄机（宋代）

池落开遍莲房老。秋声已入梧桐表。葵扇与桃笙。尚宜相带行。

危亭三百尺。爽气真堪挹。沦茗且盘旋。翩翩吾欲仙。
送漆医官还新昌
符锡（明代）

何吏堪儒隐，御恩且故乡。谩传经世学，还有惠民方。

江舸明秋月，征袍想御香。诗囊问题品，空愧尔师行。
送赵紫芝入金陵幕
葛绍体（宋代）

会面难如此，人生只自怜。
笑言无一日，离别有三年。
故国带秋色，长淮起暮烟。
民闲足登眺，吟满菊花天。
荷桥暮坐三首
杨万里（宋代）

桥剪荷花两段开，荷花留我不容回。
不胜好处荷桥坐，政是凉时蚊子来。
御笔画禽鸟 其一
梁储（明代）

谁抱遗弓望翠华，临池曾忆掞云霞。碧桃枝上双双鸟，立尽东风几度花。
读《史记》四十首 其一 罪地脉
张晋（清代）

蒙恬筑长城，连连万余里。邀功暴黔首，阿意悦天子。

堑山湮谷暴可罢，役夫半死长城下。三世为将，道家所忌。

何况秦人实寡恩，有罪无罪胡足计。蒙毅还祷，帝载辒凉。

二世既立，扶苏已亡。将军握兵三十万，秦人杀之如刲羊。

吁嗟乎！蒙氏诛高高未死，怨毒于人真甚矣。恬守边，高侍侧。

恬暴诛，高暴释，此事如何罪地脉。
晚酌
杨万里（宋代）

暑天寒果饤来馊，水果清于木果休。莲入新秋何便瘦，菱沉到底竟能浮。

山泉酿酒香仍冽，野蔌堆盘爽更幽。方丈食前非不爱，风蝉一腹饱诗愁。
效张文潜雪体
苏泂（宋代）

楼高谁上最高层，独客思家见只憎。
半夜樵归逢说虎，隔溪罾罢约留灯。
绝句
王雱（宋代）

霏微细雨不成泥，料峭轻寒透夹衣。
处处园林皆有主，欲寻何地看春归？
偈颂一百五十首
释心月（宋代）

人人有一坐具地，占断犹来自祖翁。
四界打量量不尽，及时耕种待秋风。
奉观御飞白书应制
夏竦（宋代）

圣德天攸纵，慈闱实训崇。
飞毫迈古法，方丈夺神功。
轻素飘惊迈，长烟叠远空。
点孤时戏蝶，波偃乍腾虹。
洛画诚难并，奎躔或可同。
猥叨宸笔赐，羽翼誓输忠。
鄂州第十一
文天祥（宋代）

鄂渚分云树，春城带雨长。
惜哉形胜地，河岳空金汤。
赠善画龙虎吴伯原杂言
方回（元代）

荀氏八龙，慈明无双。
岂有头与角，可以模型容。
贾氏三虎，伟节最怒。
岂有毛与皮，可以析毫缕。
古人画马非画马，借此绘写英雄姿。
东方角龙西奎虎，天有之人亦有之。
善书画意不画像，妙在托兴如声诗。
点睛飞去果有许，烈裔顾凯亦未奇。
卧龙未飞，睡虎不吼。
一飞鳞虫附之皆上升，一吼百兽闻之悉窜走。
人见此图指点爪牙然不然，我得此图屈伸语默观圣贤。
鹧鸪天·客中春暮
陆震（清代）

花未开时客早归。花开惜又与春违。而今归去花虽好，已是飘零一半飞。

风细细，雨霏霏。深悔劳人作事非。明年准拟花开日，多对花枝过几时。
清平乐
晏几道（宋代）

笙歌宛转。台上吴王宴。宫女如花倚春殿。舞绽缕金衣线。

酒阑画烛低迷。彩鸳惊起双栖。月底三千绣户，云间十二琼梯。
团扇歌
沈约（南北朝）

团扇复团扇。
持许自障面。
憔悴无复理。
羞与郎相见。
清溪许希贤自号拙逸为赋四绝
黎廷瑞（宋代）

能言鹦鹉锁金笼，夜夜家山桂子风。
羡杀双鸠有閒福，相呼相唤柳阴中。
忆王孙
钱令芬（清代）

风疏雨细鸟声阑。花信频催到牡丹。几回斜倚玉栏杆。

怯衣单。不分春阴如许寒。
阅讼诉忽疲起卧少顷复视事
葛胜仲（宋代）

平明坐早衙，投缿来相踵。讼牍鼠雀暗，吏行凫鹜拥。

外台竦风棱，檄至亟须捧。以身为形役，劾去顾未勇。

病骨瘦栾栾，衰发希种种。
蔡半洲中丞提兵征黎和韵 其二
区越（明代）

蛇豕跳梁薄海城，黎平崖穴望天兵。折冲千里恩威重，奖作三军意气生。

五指却挥黎雾散，七星回曜海门清。伏波铜柱应神护，南极遥遥共表名。
天寒
晁公溯（宋代）

树头谡谡风声来，木叶已尽吹黄埃。是时霜飞万瓦白，晓雾欲破晨光开。

严天禦寒惟酒可，急唤江南鹦鹉杯。一杯未尽醉色起，红入两颊惊春回。

惟愁见守不少贷，酒力未解还相催。遥瞻浮云蔽北极，故乡何在心悠哉。

茂陵先帝傥见梦，敢不奏记通天台。
赋赠梁星海鼎芬
许景澄（清代）

如锦花开满洛阳，独回松格傲繁霜。茂陵壁立秋无恙，玉宇高寒梦未忘。

渡海题诗珊树丽，登楼汎酒荔支香。名山青鬓诚难得，坐看浮云起灭忙。
宾从集藕花堂分韵得园字二十韵
刘学箕（宋代）

流金烁石火燎燔，何地泄此畏暑袢。
草堂幸有茆三间，冷浸十暑泉有源。
泉音琮琤下空山，金石戛击声潺湲。
太华峰头十丈莲，吾侬玉井亲移根。
开华结实今几年，红幛绿盖风翻翻。
卷舒万柄摇苍烟，香苞芳萼锦绮毓。
云将急雨珠溅圆，日焙晴酣香胜荪。
龟鱼窃{上广下阴}鸥鹭眠，勾致属玉栖双鸳。
房青子碧甘剥鲜，藕白条翠冰堆盆。
嚼之清泠醒醉魂，犹可招邀慰文园。
君明不闻李谪仙，声名飘然誉开元。
忽傅诏草白莲序，一扫意到无馀言。
又知苏州韦不凡，风清月晓之江樊。
形容委曲说花趣，妙语历历成订论。
我今对花难著句，挹取香气临窗轩。
俱来亦有二三子，将坛共築旗同{左扌右举}。
搜吟速下一转语，缩手无畏前辈尊。
但今取之二老间，勿效碔砆乱璠玙。
少需红日西沉山，从容特为开芳尊。
晚色婉静更丽娟，咏到东方生晓暾。
相逢行
严羽（宋代）

冯夫子，神仙中人乃如此。几载长怀玉树枝，昨来曾见蛟龙字。

志合神凝杯酒閒，谁知豁尽平生事。与君高会日挥金，击剑谈玄复弄琴。

看君自是青云器，何事常悬沧海心。我今与君真莫逆，世上悠悠谁复识。

百年飘忽或须臾，万里青霄一飞翼。且将耕钓任吾身，君亦床头有周易。

冯夫子，我欲劝君饮，君当为我歌。眼前万事莫可理，纷纷黄叶埽更多。

长风吹天送落日，秋江日夜扬洪波。只今留君不尽醉，别后相思知奈何。
五和堆字韵呈孟漕
苏泂（宋代）

十年但有书题问，今日亲逢幕府开。
薤本自迎公始到，桃花应笑我重来。
何妨邂逅评诗句，不用殷勤治酒杯。
办取篮舆共吟赏，石头秋晚乱云堆。
望罗浮
张廷臣（明代）

四百峰峦参紫烟，振衣千仞裛群仙。楼台积翠层城上，笙鹤联翩古洞前。

月满梅花回昨梦，符成竹叶悟真诠。御风步屧飞云顶，疑是骖鸾摄九天。
七月四日宿丹溪道中
朱松（宋代）

日出露芒重，凉生风叶翻。秋粳已照眼，社酒欲香村。

牛下草莱湿，人归园屋昏。个中吾不浅，扰扰与谁论。
洪武辛亥南归重度梅关二首 其一
吕诚（元代）

去年窜逐下南溟，万里归来鬓已星。望入西州天一发，香炉长绕九江青。
十六日大雪
方回（元代）

长至前踰一月晴，忽然细细雨无声。中宵变作今□□，□得楼头鼓角清。
贫女怨
徐文心（清代）

不羡明珠佩，偏来一片愁。可怜闺里月，圆缺几春秋。

命岂荆钗薄，容窥玉镜羞。寒衣空自携，相忆浣溪头。
上十四吟十首
刘克庄（宋代）

游戏人间又一年，非儒非佛复非仙。
历官甘出倚相后，序齿叨居绛老先。
世难见花常溅泪，时平逢曲亦流涎。
无端风月相勾引，不是先生爱放颠。
同景辅登楼约集少陵句 其二
曹彦约（宋代）

开辟当天险，分明在眼前。野桥齐度马，森木乱鸣蝉。

稠叠多幽事，凄凉忆去年。何时一樽酒，恣意向江天。
送刘安道指挥副使还都兼寄李士弘学士
赵孟頫（元代）

昔来雨雪正霏霏，今去春鸿向北飞。王事便应歌杕杜，家人未用叹蛜蝛。

据鞍横槊军威壮，把酒论文雅志违。为问瀛洲李学士，相思何故信音稀。
九日
黄庚（元代）

萸节今朝是，秋光又一年。
但教樽有酒，休问箧无钱。
白发羞唐帽，黄花识晋贤。
龙山渺何许，回首思凄然。
行鸿佑路偶作
姚宽（宋代）

寻幽无十里，阔处见风涛。
绿树雨中密，澹山云外高。
心情亲醉境，愁色上颠毛。
早赋归来引，悠悠误尔曹。
高阳台 舟中用张玉田韵
王策（清代）

远缕鹅黄，短篙鸭绿，东风稳放吴船。十里山光，诗情又入今年。

桃溪竹坞谁家住，也莺声、一巷堪怜。簇青红，塔影春城，半裹轻烟。

行行渐隔乡关路，但天低短草，霞没长川。知道来宵，孤帆更落谁边。

且凭閒梦随轻撸，水云中、半晌清眠。莫伤心，虽有飞花，幸少啼鹃。
青神舟中
王士元（宋代）

扁舟遥指鸭婆潭，十里潆洄水蔚蓝。一片楼台烟雨里，分明风景似江南。
玉楼春·洛阳正值芳菲节
欧阳修（宋代）

洛阳正值芳菲节，秾艳清香相间发。游丝有意苦相萦，垂柳无端争赠别。
杏花红处青山缺，山畔行人山下歇。今宵谁肯远相随，惟有寂寥孤馆月。
渝南寒食
贾宗谅（宋代）

异地逢寒食，客情谁与俦。心摇陇云下，身寄楚江头。

落絮丝丝恨，飞花片片愁。东风似相念，终日倚扁舟。
被劾
方岳（宋代）

鹿走山林尽自娱，宁知性命系庖厨。
一杯羹足为奇货，野弋山渔何处无。
送凤翔范书记
李频（唐代）

西京无暑气，夏景似清秋。天府来相辟，高人去自由。

江山通蜀国，日月近神州。若共将军语，河兰地未收。
醉醒口号
张文介（明代）

夜分醉微醒，山楼半衔月。
闺人犹未眠，月底看蚕叶。
再用韵和子瞻
孔武仲（宋代）

堂堂司寇公，族姓原自古。
支流入汉唐，浩渺无寻处。
子瞻得家法，自少不勤苦。
戏剧入场屋，名声振寰宇。
凝思肤寸云，落笔万点雨。
中间触机阱，窘若带箭虎。
坎轲连交游，冻饥及稚乳。
归来直玉堂，得失亦相补。
顾我縻一官，未即江海去，
裳衣裹穷猿，系以三尺组。
知公心胸中，坦不置城府。
漫刺犹可持，还当谒文举。
抚巡南甸
庞一夔（明代）

羊肠南下朔风天，野戍朱旂思惘然。水似羞夷忙赴海，山诚归汉内驰烟。

象奴贯耳吹芦管，虎旅横戈卧稻阡。间俗却怜氛祲恶，断云推月照愁眠。
鹧鸪天
李元膺（宋代）

寂寞秋千两绣旗。日长花影转阶迟。燕惊午梦周遮语，蝶困春游落拓飞。

思往事，入颦眉。柳梢阴重又当时。薄情风絮难拘束，飞过东墙不肯归。
题寿星寺杯泉
胡仲弓（宋代）

勺水原来亦自多，便盈科后要如何。
老龙岂是杯中物，放出长江与大河。
湘宫人歌
温庭筠（唐代）

池塘芳草湿，夜半东风起。生绿画罗屏，金壶贮春水。

黄粉楚宫人，芳花玉刻鳞。娟娟照棋烛，不语两含嚬。
华亭百咏·征北将军墓碑
许尚（宋代）

畸岖寻古隧，衰草隐寒原。
欲读将军事，丰碑祗半存。
春游
陆游（宋代）

春风堤上草萋萋，草软沙平护马蹄。
似盖微云才障日，如丝细雨不成泥。
千秋观里逢新燕，九里山前听午鸡。
追忆旧游愁满眼，彩船曾系画桥西。
驾幸太学
周商（宋代）

云覆鸾舆五色章，鸣鞘声肃下儒庠。佩衿雾集三千子，仪卫星罗十二行。

位列夔龙陪帝圣，经陈戊甲献成王。元龟象齿方来供，不用论兵政事堂。
过大官岭
胡仲弓（宋代）

大官小官相送迎，閒云割断前山青。
前山万仞如壁立，南辕北山何时停。
惮惮来往成何事，中有一路通天庭。
天庭走马平如掌，胡为此地劳其形。
从来大官无险阻，小官跋涉真零丁。
道人长啸烟霞表，祝群一语君须听。
大官小官喜经历，咫尺前头是相亭。
读灵岩圆首座诗卷二首 其二
孙觌（宋代）

万境崩腾倒笔前，飘飘落纸似云烟。要看墨妙供千手，莫遣诗翁入两肩。
中秋诸友携酒饮白沙时余有徵命将行
陈献章（明代）

江门沽酒款徵车，乡里交情我不疏。不怕霜风吹客鬓，却怜星月洗溪厨。

惊看七步来长句，直过三更坐老夫。何处中秋不同赏，明年书劄寄江湖。
次韵杨廷秀太和万安道中所寄七首
赵蕃（宋代）

记得诗来半说花，不言长道苦风沙。
知公不薄峤南使，政似昔人何以家。
江山道中杂诗 其二
托浑布（清代）

蘸波嫩柳绿堪怜，舞向东风态更妍。眼底桃花逐流水，不知春思在鸥边。
杂感十首以野旷沙岸净天高秋月明为韵
陆游（宋代）

归耕无襏襫，出战无兜鍪。
已失西畴春，空怀北平秋。
提携一束书，蹭蹬至白头。
釜中有轑饭，一饱吾何求？
寓吴门十首
陈造（宋代）

诸公念我闲无食，粟繼舆台扣户频。
眼底梅花还索笑，酒肠诗胆已轮囷。
卢申之正字小酌
戴复古（宋代）

清境无尘杂，羁怀向此开。
主人有风度，和我不尘埃。
倚竹评诗句，拈花泛酒杯。
出门见明月，客去又招回。
读吟啸集
彭秋宇（宋代）

兴废明知数有天，臣心感激义当然。
孔明尚欲西都蜀，王蠋宁甘北面燕。
凤鹤不灵凄落日，蛟龙已逝冷长川。
丈夫一为网常死，表表人间万古传。
魏文侯城
赵瞻（宋代）

曰自战国争雄来，何城不荒为垒培。治乱兴废讵足哀，矧无名号寒於灰。

晋壤剖裂分家陪，魏至文侯功业恢。三师经术王迹开，五臣禦侮强敌摧。

况有成子相君才，吴起将兵亦伟哉。内咨礼乐古典该，外强师旅腾风雷。

足尊天子朝灵台，乌用此城高崔嵬。城之峻矣维其颓，宫之广矣今蒿莱。

黍离兴难悲邅回，如侯万国徒尘埃。一时火炽俄烬煨，惟有陋俗知营财。
菩萨蛮（同仲明饮山隐）
韩淲（宋代）

雪云收尽晴风软。小山春浪晴波远。梅片已飞香。海棠红试妆。

人言诗易与。酒盏谁分付。不是没心情。夕阳啼鸟声。
寄曾节夫
张栻（宋代）

曾子别经月，想思如几秋。
不应和役叹，却为贾胡留。
雨后湖光满，梅边春意浮。
须君细商略，晴日共茶瓯。
大涤洞天留题
陈唐生（宋代）

天下有力可移山，底事秦鞭不作难。
我却笑渠精卫石，一生愁绝海漫漫。
怀张丞用多字韵兼属明叔
赵蕃（宋代）

愁阴颇觉助烦疴，别日回头已似多。
联诗古亦有韩孟，共和今似无羊何。
踏青未晚归来约，举白何妨醉后歌。
顾惮礼容成简慢，愿君贳我勿加诃。
送虞说擢第东游
钱起（唐代）

湖山不可厌，东望有馀情。片玉登科后，孤舟任兴行。

月中严子濑，花际楚王城。岁暮云皋鹤，闻天更一鸣。
丑女歌
宋伯仁（宋代）

梳风杨柳笑，沐雨杏花羞。
看看三十余，不敢不妆楼。
待媒媒不来，对娘娘共哭。
何时王右军，来坦东床腹。
君不见西施绝色天下白，能使麋鹿走吴宫。
玉环一笑百媚生，能使渔阳鞞鼓惊玄宗。
无盐无盐形貌恶，当时一段议论千古生清风。
美妇未必美，所美貌徒美。
丑妇未必丑，所丑行不丑。
丑妻恶妾寿乃翁，何须能劝羊羔酒。
忆汉月
欧阳修（宋代）

红艳几枝轻袅。新被东风开了。倚烟啼露为谁娇，故惹蝶怜蜂恼。

多情游赏处，留恋向、绿丛千绕。酒阑欢罢不成归，肠断月斜春老。
岁暮吟
邵雍（宋代）

此情人不知，亦尝叹迟暮。
虽则叹迟暮，奈何难分付。
成伯席上赠所出妓川人杨姐
苏轼（宋代）

坐来真个好相宜，深注唇儿浅画眉。
须信杨家佳丽种，洛川自有浴妃池。
海市
韦国琛（清代）

海立云垂澜拥紫，星房雾牖亘天起。列肆骈阗一鬨兴，隐隐十洲见城市。

罗刹冯夷杂沓来，鲛宫贝阙相当开。潮声人语若互答，顷刻变幻千万回。

别有蜃楼高百尺，波臣贳酒宴河伯。十千沽酒莫辞贫，醉视茫茫海涛白。
长安述怀
徐夤（唐代）

黄河冰合尚来游，知命知时肯躁求。词赋有名堪自负，

春风落第不曾羞。风尘色里凋双鬓，鼙鼓声中历几州。

十载公卿早言屈，何须课夏更冥搜。
和洪司令九日观阅
吴泳（宋代）

猎猎西风九月寒，元戎缓带抚斋坛。
士腰弓箭翻云去，人拥旌旄夹道看。
振旅阵酣金柝静，从军诗落玉蜍乾。
南山不谓无嘉节，深惜贤玩燕安。
宿巴东县怀寇忠悯 其二
王十朋（宋代）

堂前双柏今何在，渡口孤舟依旧横。不似公安插竹处，凛然容貌尚如生。
永丰尉治神祠前梅已成阴忽著花七出而无鄂色
赵蕃（宋代）

谢君为吏清如水，神吐祠前不鄂花。
我欲将诗道其事，却防流咏入京华。
庚午宴新举人
陈宓（宋代）

捧檄自来南，金门喜缀骖。
一时惊得五，四季早魁三。
摛藻皆人杰，吹午只自惭。
功名期不朽，溪水碧于蓝。
送崔二景俨南归读书并就婚
洪亮吉（清代）

忆昨同醉长安之酒楼，少年十辈君不浮。忆昨同跨郊坰之骏马，偕游七人君最雅。

君才岂比凡少年，我意雅欲追前贤。长安城中与君友，五度碧月联吟肩。

我交于世皆苍老，朱贾沦亡益悲悼。吾曹缓急须托身，讵敢相轻此年少。

我感古人志行超，虽未绝交能寡交。身今纵贱有殊禀，冀与一世回轻爂。

十年此志不暂忘，世人不知谓我狂。乡闾益复盛嘲毁，并以余论加孙郎。

畏谗一室居疑蛰，昨者孙郎有书及。我谋于众谢不敏，君独不辞乎燥湿。

亦知人生饶缓急，难尔少年尤独立。朱门纨绮艳障天，独出英英矫余习。

吾侪快意得一朋，如入玉陛升金门。急持一书报远人，谓此年少非常伦。

离风昨风吹原野，花叶纷披已成夏。交君未久别念侵，独持一杯与论心。

酒楼花开三面阴，马蹄浮红五尺深。燕秦十年游，近始抵乡土。

晏公祠外箫鼓喧，竞渡来看日端午。离程关陇复数千，南瞻无家有墓田。

桑根草堂富经史，举半赠子穷雕镌。识君不嫌迟，别君不嫌早。

读书溪南柳阴好，新妇窗前月痕皎。人生聚散殊草草，君不见，百回相思令人老。
边将别
殷文圭（唐代）

地角天涯倍苦辛，十年铅椠未酬身。朱门泣别同鲛客，

紫塞旅游随雁臣。汉将出师冲晓雪，胡儿奔马扑征尘。

行行独止干戈域，毳帐望谁为主人。
赋得山色湖光共一楼
弘历（清代）

渭竹环临水，岩楼出竹梢。漪澜常映带，罨黛亦兼包。

了识智仁乐，宛成仲叔交。契神疑画舫，悦志即书巢。

已足供吟眺，奚烦事豁庨。羲经设观象，育德圣功爻。
绍兴祀太社太稷十七首
佚名（隋代）

赫赫媪神，稼樯是司。
方是藉敛，报本攸宜。
嘉坛建祀，玉帛陈香。
明灵昭格，以介蕃釐。
赠螺浮黄门次龚合肥韵
张英（清代）

十年霜雪老黄门，抗疏群知国体尊。岳鹿折来真有胆，山龙补体自无痕。

漫言盘错昭臣节，偏向风尘识主恩。亲见闾阎凋敝甚，《郑图》还与绘千村。
读李贺歌集
齐己（唐代）

赤水无精华，荆山亦枯槁。玄珠与虹玉，璨璨李贺抱。

清晨醉起临春台，吴绫蜀锦胸襟开。狂多两手掀蓬莱，

珊瑚掇尽空土堆。
题法安院
释道全（宋代）

半生梦想到山宫，此日殷勤兴莫穷。寺在烟霏空翠里，人游水莫画图中。

青松夹道晓云合，黄叶满山秋露浓。满眼新诗酬未尽，再来宁愧锦囊空。
秋夜偶成
曾爟（明代）

陇上俄闻梁父吟，异乡情绪独难禁。寸锥未脱囊中颖，断木谁难爨下琴。

夜雨惊残归国梦，秋风催动捣衣砧。欲凭樽酒忘羁恨，酒后那知恨转深。
大雨联句
苏轼（宋代）

庭松偃盖如醉，夏雨新凉似秋。
有客高吟拥鼻，无人共吃馒头。
水调歌头（为赵端礼作）
张元干（宋代）

最乐贤王子，今岁好中秋。夜深珠履，举杯相属尽名流。宿雨乍开银汉，洗出玉蟾秋色，人在广寒游。浩荡山河影，偏照岳阳楼。

露华浓，君恩重，判扶头。霓旌星节，已随丝管下皇州。满座烛光花艳，笑罥乌巾同醉，谁问负薪裘。月转檐牙晓，高枕更无忧。
青房并蒂莲 次王碧山韵
吴湖帆（清代）

笑回眸。伫绀云徐敛，香雾初收。晚浴轻妆，窈窕藕花洲。

暖沙容与盈盈侣，是鸳鸯、还是闲鸥。问为谁、折寸拗丝，内心千结总情柔。

相携美人素手，迎水面凌波，荡桨兰舟。逞依约、吟偿翠羽，梦绕红楼。

诗思涌翻太液，舞环佩、倾国月华秋。纵满湖、叶叶田田，并头双玉且悠悠。
小雪（一作可止诗）
清江（唐代）

落雪临风不厌看，更多还恐蔽林峦。

愁人正在书窗下，一片飞来一片寒。
题清泉院
胡仲弓（宋代）

孤僧如槁木，住处远人烟。
山有千年寺，名因一派泉。
堂虚遗像暗，壁败野藤穿。
坐座空尘积，无人来叩禅。
送马廷评之余姚
梅尧臣（宋代）

越乡知胜楚，君去莫辞遥。
晓日鱼虾市，新霜橘柚桥。
河流通海道，山井应江潮。
近邑逢鸥鸟，先应避画桡。
游九锁
杨伯岩（宋代）

亭前绝壁下飞瀑，天风夜半吹韶咸。
疑是银河天上不，壮士挽落千丈岩。
庭诲惠钜砚
黄庭坚（宋代）

郭君大砚如南溟，化我霜毫作鹏翼。
安得剡藤三千尺，书九万字无渴墨。
哨遍·太皞司春
董解元（金朝）

太皞司春，春工著意，和气生旸谷。十里芳菲，尽东风，丝丝柳搓金缕。渐次第，桃红杏浅，水绿山青，春涨生烟渚。九十日，光阴能几？早鸣鸠呼妇，乳燕携雏。乱花满地，任风吹、飞絮濛空有谁主？春色三分，半入池塘，半随尘土。
满地榆钱，算来难买春光住。初夏永，薰风池馆，有藤床冰簟纱厨，日转午。脱巾散发，沉李浮瓜，宝扇摇纨素。着甚消磨永日，有扫愁竹叶，侍寝青奴。霎时微雨送新凉，些少金风退残暑。韶华早，暗中归去。
文峰耸汉
萧九皋（明代）

崚嶒削立插云天，缥缈空中小八埏。奎壁星连光射斗，蛟龙日暖灿临川。

东封碣石为池砚，西借昆阳作纸笺。赋就金门成五色，应多雁塔著名贤。
姜特立寄诗编为赋四首
韩元吉（宋代）

少年耽句千篇在，老境忘言半偈无。
失喜因君还绝倒，但惊寒雀费隋珠。
早朝奉天殿
戴琏（明代）

银汉熹微玉露浓，长安曙色五更钟。星临凤阁开金殿，月满銮更映衮龙。

宫扇影分闻舜乐，御炉香袅祝尧封。群公拜舞朝天后，环佩成行出九重。
春日斋中
林逋（宋代）

空阶重叠上垣衣，白昼初长社燕归。
落尽海棠人卧病，东风时复动柴扉。
欣欣亭
王鞏（宋代）

清湘北郭崇岗路，松竹年来定几围。
我亦临淮筑新宅，与君万里对柴扉。
修戒石
王十朋（宋代）

君以民脂膏，禄尔大夫士。脂膏饱其腹，曾不念赤子。

贪暴以自诛，诛求不知耻。指呼有鹰犬，嗜欲肆蛇豕。

但言民至愚，孰谓天在迩。昭然甚可畏，殃必反乎尔。

圣训十有六，简严具天理。大字刻山骨，朝夕临坐起。

一念苟或违，方寸宁不愧。清源庭中石，整顿自今始。

何敢警同僚，兢兢惟敕己。
春景
刘因（元代）

病馀身世淡无情，但觉春来暖渐生。送客出门花已谢，问知昨日是清明。
泊吴江寄僧
孙大雅（宋代）

松陵桥畔太湖前，斜日青枫系客船。
引颈数看花鸭乱，含情深客白鸥贤。
千镫庾岭传无尽，一宿曹溪觉有缘。
稍待月明风细细，卧吹箫管学坡仙。
咏史
许安世（宋代）

天下有诛赏，固非君所私。
太宗泣君集，意恐劳臣疑。
至公一以废，智术相维持。
哀哉功名士，汲汲尚趋时。
将进酒
黎彭祖（明代）

将进酒，进酒与君叙欢悦。朝欢尽白日，夜欢继明月。

人生世事尽莫为，金樽有酒斟酌之。君不见青发易成白，逝水不复回。

欢乐安可辞，富贵何时来。囊中有钱但沽酒，糟如丘山吾独守。

醉后还高歌，歌阑拔剑重起舞，吁嗟酒人留名与千古。
辩才生日
释道潜（宋代）

像末真风恐不传，故生豪杰为人天。慈航横截三千界，法雨均人四十年。

独鹤精神秋始健，长松根节老弥坚。莫将有物观无象，唾雾冰轮处处圆。
题荆门蒙泉
李曾伯（宋代）

向来亭上醉流杯，千朶莲花一树梅。
金炬依然霜不管，琼琚犹待雪相催。
凌波仙子欣无恙，姑射真人唤不来。
风景则同怀抱异，倚栏欲去更徘徊。
午枕
王安石（宋代）

百年春梦去悠悠，不复吹箫向此留。
野草自花还自落，鸣禽相此亦相酬。
旧蹊埋没开新径，朱户欹斜见画楼。
欲把一杯无伴侣，眼看兴废使人愁。
贺新郎
郑元秀（宋代）

晓色收梅雨。玉衡高、寒杓插午，月生银浦。一片祥光横碧落，幻出新晴院宇。拥阆苑、擎香天女。簇引飞仙来瑞世，向鸟衣巷陌，生文度。人物似，古怀祖。

履声合上尧阶去。问如何低回计幕，蜀山深处。金字催还知有日，且听尊前妙语。更领略、双成歌舞。愿借流三峡水，与君侯尽作流霞注。觞百举，寿千数。
咏石榴花
王安石（宋代）

今朝五月正清和，榴花诗句入禅那。
浓绿万枝红一点，动人春色不须多。
君山 其一
王十朋（宋代）

恃险三苗此为国，不知诸夏有华勋。两阶干羽七旬后，从此湖山方有君。
奉和广帅蒋颖叔留题石室
郭祥正（宋代）

西江赴海穿双峡，十里寒青半天插。晴空倒影连明河，滔滔不碍鲸鱼呷。

绞绡高覆紫微冠，翠簟平铺玉皇榻。中藏石室与嵩台，巨壁棱层老鳞甲。

欲飞未去凤逶迤，将蛰还伸龙匼匝。浪摇蓬岛何其危，桂塞广寒无乃狭。

大匠不由基构成，洞门大启无人扃。六月来游乃挟纩，酌酒向口疑冰生。

三溪诘曲愈难涉，举烛但爱烟溟溟。返似霜缣见山水，画手只许吴生是。

有谁文采如昌黎，物物为我从头记。自惭才短空冥搜，俚语未足苍崖留。

元戎闻之索大笔，默坐远想书胜游。凭凌风力若捕虎，窘束景象如缚仇。

那知子厚号雅健，不识谢守为风流。桓桓斯人富学海，少陵重生谪仙在。

琮琤击玉敲黄金，倚马千言未尝改。高下岂必世俗知，浩气已充天壤内。

又如淮阴善将略，不战能令敌先败。暂辞侍从来东南，羊城异日为傅岩。

不唯巴笺吟咏足，即看玉牒功名镵。滁阳吴公昔曾赋，落落文华精注措。

毛侯亦许送和章，马上横戈写长句。孰云高要陋且遐，三篇入石神鬼嗟。

愿挥硬画夺剑戟，下视鸟迹初遗沙。此心虽大虑转小，刻就颇忧龙作蛇。

譬之博奕仲尼与，群儿恶用相识哗。

端溪石工古称妙，年年琢砚供正衙。刚刀截碑易于砚，龟螭相射生彤霞。

岐山石鼓久缺矣，苦县光和真瘦耶。流传万本入中国，谁怜此乐瘴水涯。

共探泉石造淡漠，岂忆冠盖追荣华。公思归乎欲致主，四方飘泊予为家。

予意无留亦无去，等将幻质随杨花。
拟寒山寺 其一○五
释怀深（宋代）

世人多放逸，极力事侈靡。乐极悲哀来，福尽贫穷至。

天福尚有尽，世福岂一已。人多议论乖，享得是我底。
端午内中帖子词·皇后阁
王珪（宋代）

夕然辟恶仙香度，朝结延年帝缕成。
愿上玉宸千万寿，薰风常泛舜弦声。
采桑子·谢家庭院残更立
纳兰性德（清代）

谢家庭院残更立，燕宿雕梁。月度银墙，不辨花丛那辨香。
此情已自成追忆，零落鸳鸯。雨歇微凉，十一年前梦一场。
耳病
刘攽（宋代）

风林几处飕飕叶，石涧无时浩浩泉。正欲登山惊雨过，未经烹鼎怪汤煎。

病身老态何由避，耳疾行当耳顺年。
晓出
曾巩（宋代）

晓出城南罗卒乘，皂纛朱旗密相映。
貔貅距跃良家子，鹅鹳弥缝司马令。
夺标一一飞步疾，盘槊两两翻身劲。
霸上今朝且儿戏，卫青异日须天幸。
自安仁至豫章途中杂兴十九首
赵蕃（宋代）

平生食肉吾无相，雨甲烟苗足慰贫。
几日山行更无此，况堪拈米恶于尘。
次韵萧昭甫同游江东四绝句 其一 宝云寺
廖刚（宋代）

山下烟光碧玉溪，竹间禅寂白云扉。高僧久住清凉国，应笑风尘满客衣。
酬李书记校书越城秋夜见赠
张继（唐代）

东越秋城夜，西人白发年。寒城警刁斗，孤愤抱龙泉。

凤辇栖岐警，鲸波斗洛川。量空海陵粟，赐乏水衡钱。

投阁嗤扬子，飞书代鲁连。苍苍不可问，余亦赋思玄。
安期生?并引?
苏轼（宋代）

安期生，世知其为仙者也，然太史公曰：蒯通善齐人安期生，生尝以策干项羽，羽不能用，羽欲封此两人，两人终不肯受，亡去。
予每读此，未尝不废书而叹，嗟乎，仙者非斯人而谁为之。
故意战国之士，如鲁连、虞卿，皆得道者欤？安期本策士，平日交蒯通。
尝干重瞳子，不见隆准公。
应如鲁仲连，抵掌吐长虹。
难堪踞床洗，宁挹扛鼎雄。
事既两大缪，飘然籋遗风。
乃知经世士，出世或乘龙。
岂比山泽臞，忍饥啖柏松。
纵使偶不死，正堪为仆僮。
茂陵秋风客，望祀犹蚁蜂。
海上如瓜枣，可闻不可逢。
金丹诗诀 其九十二
陈楠（宋代）

水火同精间木金，火木知他甚处寻。脱黄著紫因何事，只为河车数转深。
冬夜会孙莘老司谏书斋 其二
释道潜（宋代）

碧瓦炉焚袅袅香，红柑紫栗更分尝。从来乐事人间少，不惜归途夜漏长。
柳梢青·卮言日出
赵彦端（宋代）

卮言日出。天上漫试，人间无术。一笑归来，身如蝉蜕，首如龟缩。年年白酒黄花，共愿我、光风霁月。不道道人，駸駸老去，如何消得。
送万以情提举广州市舶
符锡（明代）

真人垂衣缵禹迹，声教所至无疆埸。日南通道有万国，誇海献见纷重译。

唐初兼领发运使，提举后来始专席。郎将御史岂不贵，每以盘诘树清白。

法存仁恕祛苛谨，精粗什一无过索。卉裳贝服生欢喜，舶浪艎云蔽潮汐。

应知至德在柔远，厚往薄来非所惜。宾贡源源民力宽，公私货委如山积。

却观万君癯且清，职太司市广内行。君才射策宜第一，九门折翼惊垂成。

传家科第本故物，慱局胜负何重轻。六曹首幕直可取，不然守州专且荣。

奔趋烦剧总不乐，晚拟此官聊可情。迩闻边海颇失驭，番舶回远盗纵横。

商贾萧疏货贿微，市司盘验存虚名。君言如此更所喜，是关大运吾谁矜。

亦知变通偶然尔，肯杂泥滓混清泚。閒骑瘦马追宴游，或拉寒生讨文史。

官暇却妨尘委侵，代庖越祝须得已。殊俗皂白从少分，远道曲直那曾理。

高贤裕养待时需，大器终当庙堂使。老我倅韶惊昔年，督兵战贼犹梦里。

连营禆将忘阿谁，浅中挟忌谤不止。祝君切慎从征役，未厌刍荛□知己。
二月二十八日周提宫叶致政楼司理过访锦园
喻良能（宋代）

锦园不减商山乐，四皓中间著此翁。
今日可无千字作，何人似此一樽同。
偈颂五十一首
释道冲（宋代）

古释迦不先，今弥勒不后。
礼拜烧香一线通，从教笑破衲僧口。
和纸帐
赵希逢（宋代）

拟回暖律到寒襟，落价休论直几緡。
已唤楮生同一榻，肯容小女动纤尘。
窗横梅影眠和月，路入梨云梦着人。
欲效负暄献天子，暖烘烘地一笼春。
过茂陵
韩偓（唐代）

不悲霜露但伤春，孝理何因感兆民。

景帝龙髯消息断，异香空见李夫人。
宫词 其六十四
赵佶（宋代）

日暖风和殿宇深，高花修竹啭闲禽。宫娥携手临丹槛，喜看文鸳戏水心。
山花子·风絮飘残已化萍
纳兰性德（清代）

风絮飘残已化萍，泥莲刚倩藕丝萦。珍重别拈香一瓣，记前生。
人到情多情转薄，而今真个不多情。又到断肠回首处，泪偷零。(不多情 一作：悔多情)
送白上人还越
德元（清代）

君将归旧隐，相送出东林。一锡几时到，千峰何处寻。

云门溪路远，天竺冷泉深。若渡钱塘水，双鱼慰好音。
金刚随机无尽颂·无断无灭分第二十七
释印肃（宋代）

芥纳须弥内，万卷诗书在，
须弥纳芥子，一字也不会。
顺应庙
陶弼（宋代）

白崖山下古松青，暂卷牙旗谒庙灵。
见说昆仑关北畔，曾将草木作人形。
某辛巳秋归自武林省先陇遂修亭宇浚溪流因思先人旧诗已随屋璧坏矣尚能记忆遂追和 其一
王十朋（宋代）

残生无计可荣亲，一见松楸一损神。惟有青山知此意，晨昏长戴白云巾。
重午四咏守宫艾虎百索辟兵符 其三
张羽（明代）

千丝复万缕，向儿臂上缠。教儿长寿命，一寸一年年。
红窗听
晏殊（宋代）

淡薄梳妆轻结束。天意与、脸红眉绿。断环书素传情久，许双飞同宿。

一饷无端分比目。谁知道、风前月底，相看未足。此心终拟，觅鸾弦重续。
谢赵惠芍药
陈师道（宋代）

九十风光次第分，天怜独得殿残春。
一枝剩欲簪双髻，未有人间第一人！
重阳前二日泛木兰堂和黎美周作
邓云霄（明代）

芙蓉红袖列成行，秋色虚传是淡妆。星月满船浮绿酒，烟波随处濯沧浪。

蝶情未老宜花国，龙性难驯乐水乡。明发登高携胜侣，茱萸还比杜蘅香。
踏莎行·时雨初晴
张孝祥（宋代）

时雨初晴，诏书随至。邦人父老为君喜。十年江海始归来，祥曦殿里搀班对。日月开明，风云感会。切须稳上平戎计。天教慈母寿无穷，看君黄发腰金贵。
偈三首 其一
释道震（宋代）

白云深覆古寒岩，异草灵花彩凤衔。夜半天明日当午，骑牛背面着靴衫。
句
余子畏（宋代）

我合焚香夜深坐，等君头白柳州来。
用萧敬夫韵
文天祥（宋代）

庭院芭蕉碎绿阴，高山一曲寄瑶琴。
西风游子万山影，明月故乡千里心。
江上断鸿随我老，天涯芳草为谁深。
雪中若作梅花梦，约莫孤山人姓林。
至荆公墓
周文璞（宋代）

守法曾丞相，能文陆左丞。
风流如未泯，应作寺中僧。
忆在匡庐日
齐己（唐代）

忆在匡庐日，秋风八月时。松声虎溪寺，塔影雁门师。

步碧葳蕤径，吟香菡萏池。何当旧泉石，归去洗心脾。
舟过湖洑泊丁山二首 其一
孙觌（宋代）

鸡犬三家市，蓬蒿一亩宫。萝牵篱羃翠，萚陨砌堆红。

宿鸟来还去，微泉咽复通。幽寻殊未已，落日满疏桐。
怀净土诗
梵琦（元代）

几回梦到法王家，来去分明路不差。出水珠幢如日月，排空宝盖似云霞。

鸳鸯对浴金池水，鹦鹉双衔玉树花。睡美不知谁唤醒，一垆香散夕阳斜。
果熟
释永颐（宋代）

方池曲沼动林花，竹院僧间日又斜。
西崦果园方晚熟，一双乌臼打乌鸦。
送珂月屋还处州分得清风峡
守仁（明代）

巨灵何年移五岳，石扇中开两崖削。峡中六月清风寒，仰视青冥何漠漠。

碧溪泉脉海眼通，白日雪花人面落。勾连石栈不可梯，缥缈烟中见楼阁。

山人不归今十年，几度空林愁夜鹤。帝城游览岂不嘉，还念仙都旧岩壑。

江淮雨过秋气凉，金锡玲玲度寥廓。山川虽好毋久留，袈裟暂挂西岩角。

玻璃瓶内浴香泉，早向双溪问娄约。
苦寒歌
李龏（金朝）

冻天添云埋昼光，江河胶合蛟龙僵。涸阴嘘风无惨烈，枯碛龙龙沙浮霜。

蛰春老屋如冰井，兽炭烹红烘不醒。南山飞瀑成玉丝，哀猿𤻎落孤松顶。
次酬潘子迁执丈并荅讯曾笃卿表弟
陈善赓（明代）

卜居宁问楚江渔，半亩依城数掾馀。绝世却希人事淡，藏身犹愧姓名疏。

弟兄浪迹真萍似，孔李通家更水如。独羡遗吴称间代，未须黄石授编书。
春日杂兴
方岳（宋代）

绿绕西畴小作劳，溪村寒入旧绨袍。
五穷政坐没梁斗，百技不如无口匏。
获稻条桑豳雅颂，纫兰餐菊楚离骚。
客来更话唐虞上，盍且卑之毋甚高。
宿句曲山中酒家
陆弼（明代）

襆被向天涯，萧条寄酒家。
青山仙宅近，黄叶客途赊。
夜塔飘铃语，风窗堕烛花。
匣中雄剑在，那敢负张华。
过铜雀台吊魏武
赵鼎臣（宋代）

慷慨勤王始，艰难创业初。英辞传乐府，妙略布新书。

逐鹿功虽在，藏舟计已疏。一朝空穗帐，爱子竟何如。
过通霄路偶眺
洪繻（清代）

波涛接远天，沧海接平田。蒲帆片片飞，平地有流船。

举头东北望，海面高于山。山巅视海浪，如望山上泉。

浪平水深黑，浪涌如雪白。千丈若长蛇，奔驰银练色。

晴空无片云，下垂如笠泽。行人惴惴危，海山一线隔。

到此万象卑，汪洋在咫尺。
【双调】行香子_寄情春满皇
李茂之（元代）

寄情
春满皇州，名遍青楼，二十年旖旎风流。金鞍玉勒，矮帽轻裘。谢娘诗，云子酿，雪儿讴。
【乔木查】几愁花病酒，偏甚今番瘦。非是潘郎不奈秋，都因风韵它，引起闲愁。
【拨不断】两绸缪，意相投，天然一点芳心透。年纪未三十过二九，多情莺燕蜂蝶友，速难成就。
【天仙子】于飞愿，端的几时酬？会语应难，修书问候。铺玉版，写银钩，寄与娇羞。真真的的美眷爱，不尚延由。
【离亭带歇指煞】休违了剪发拈香咒，莫忘了并枕同衾褥。再休眉期眼约闲迤逗，娘间阻人调斗，枉教咱千生万受。常办着惜花心，空闲了画眉手。得又何如，失又何如，奈浮生迅景飞投。些儿富贵，多少风波。漫口谋，空驰骋，枉张罗。
【乔木查】选溪山好处结茅屋，栽花果，人我境番成安乐窝。算来忧虑少，自投灾祸。
【拨不断】得蹉跎，把器虚，公案教参破。眉上顿开愁锁，心头泼杀无名火，俺且学卖呆妆捋。
【筝笆序】人间事，一自饱经过，日月双轮，乾坤六合。麟阁将，玉堂臣，总被消磨。人生幻化待则甚磨，便似一梦南柯。
【离亭宴带歇指煞】闲来膝上横琴坐，醉时节林下和衣卧。唱得快活，乐天知命随缘过。为伴侣唯三个，明月清风共我。再不把利名侵，且须将是非躲。攧竹分茶，摘叶拈花，圈儿中稍自矜夸。彪眉打眼，料嘴敲牙。要罚馒只除是瓮生根，盆生蔓，甑生芽。
【乔木查】俺虽不是个还魂子弟，晓四六通合剌，锦套头花圈圆且吉咱。正迟看两念家，打鼓弄琵琶。
【拨不断】你待把我做燕儿般拿，我待把你做兔儿般叉，不信三文钱买取个龟儿卦。团衫是纸，系腰是麻，包髻是瓦。我罩篱是皮，卧是铁枪头是蜡，咱两个一般乔话。
【天仙令】添潇洒，朝夕是甚生涯？女仗唇枪，娘凭嘴抹，寻缝儿觅撒花。早索与他异锦轻纱，动不动五奴闲坐衙，知他是理会甚么官法？
【离亭宴带歇拍煞】把条款别体倒违礼煞，寨儿中、监狱儿内、禁牢儿里下，则恁傍人每鉴咱。吃不过姐姐焦、娘娘哝、婆婆骂，欲待要离恁那壳中应难罢，只除是天摧地塌。最难禁碎揪撏、胡腐掐、零彪抹，又没耕种千家生马，寻取个回头儿调发。不使钱恁娘嗔，使了钱俺那耶打。
晓过新安江，望紫阳山怀朱元晦
杨万里（宋代）

紫阳山下紫阳翁，今住闽山第几峰。
退院归来罢行脚，被他强占一江风。
奉敕祭西太一和韩川韵四首
苏轼（宋代）

圣主新除秘祝，侍臣来乞丰年。
寿宫神君欲至，半夜灵风肃然。
玉玺亲题御笔，金童来侍天香。
礼罢祝融参乘，前驱已过衡湘。
解剑独行残月，披衣困卧清风。
梦蝶犹飞旅枕，粥鱼已响枯桐。
陂水初含晓渌，稻花半作秋香。
皂盖却迎朝日，红云正绕宫墙。
淮阴侯
沈绍姬（清代）

鼎足才堪角两雄，当年应悔灭重瞳。分羹父子恩犹薄，推食君重谊岂终。

独有千金酬漂母，曾无一语感滕公。名成自古身当退，没齿休论战伐功。
赠段万顷
晁补之（宋代）

美人窈窕家南国，可与副笄亲黍稷。
平生寂莫凤将雏，惭愧木桃犹报璧。
石城三桨为谁催，万里清江凌不测。
王门酒肉傲胜诡，岂有邹阳仍下客。
危词欲洗大夫冤，千载独怀吾祖贤。
不量腹小文籍博，颇似井蜺轻饮川。
丈夫趣舍无南北，情亲非为墙屋连。
子真正用卧谷口，乃有高名諠日边。
胸中傀磊契何所，自笑柴愚得参鲁。
借令好问忘足茧，狐腋岂堪黄犬补。
吾身栎社真寄耳，趣取无用安足数。
无心俎几彘盘辱，拳曲不羞人厌睹。
土山出火石为融，羲和当午车隆隆。
通渠束带过者寡，乃独葛巾终日同。
倾囷倒廪用饷我，我为牙羽陈编锺。
蝉声入耳廪节改，别我整骖无愧容。
摊破浣溪沙·揉破黄金万点轻
李清照（宋代）

揉破黄金万点轻。剪成碧玉叶层层。风度精神如彦辅，大鲜明。(大 一作：太)
层蕊重重何俗甚，丁香千结苦粗生。熏透愁人千里梦，却无情。
守居园池杂题·溪光亭
文同（宋代）

横湖决余波，虢虢泻寒溜。
日影上高林，清光动窗牖。
东邻女
鲍溶（唐代）

双飞鹧鸪春影斜，美人盘金衣上花。

身为父母几时客，一生知向何人家。
饮酒
何若瑶（清代）

夜来细雨闻啼鸦，晓来红日朝窗纱。春光烂漫浩无著，散作千树万树樱桃花。

可怜飞花飞不住，可奈春来又春去。我如胡蝶替共愁，约束春光入诗句。

东风一片湖上来。碧云似水添春醅。一首新诗一斗酒，大笑春光归我手。

醉化春光何处飞，流莺日日啼花枝。
花村二首
华岳（宋代）

问宿花村喜有余，已拚花下倩人扶。
牧童不见枝头杏，空向青帘问有无。
苍苍吟寄答曹州李审言龙图
邵雍（宋代）

一般颜色正苍苍，今古人曾望断肠。
日往月来无少异，阳舒阴惨不相妨。
迅雷震后山川裂，甘露零时草木香。
幽暗岩崖生鬼魅，清平郊野见鸾凰。
千花烂为三春雨，万木凋因一夜霜。
此意分明难理会，直须贤者入消详。
昼锦堂同赏牡丹
韩琦（宋代）

牡丹亲植锦堂前，回首光阴二十年。一见开颜如有旧，三来经赏岂无缘。

竞新品目应输洛，独守单平似信天。欲寄朝云皆大笔，愿搜豪句饰妖妍。
上蓝和尚晋汉二代谶
佚名（唐代）

石榴花发石榴开。
秋思
鲍溶（唐代）

楚客秋更悲，皇皇无声地。时无无事人，我命与身异。

良时如飞鸟，回掌成故事。蹉跎秋定还，凝冽坚冰至。

人生不期老，华发谁能避。感此惜壮年，壮年少为贵。

我生虽努力，荣途难自致。徒为击角歌，且惭雕剑字。

吾师罕言命，感激潜伤思。
襄阳雪中寄江西诸友
刘过（宋代）

雨涩风悭夜向阑，粉花飘扑客衣单。功名有分平吴易，贫贱无闻访戴难。

懒逐银杯行处马，静思玉鉴舞时鸾。诗成咫尺谁堪寄，当与邦人醉底看。
禅人写真求赞
释正觉（宋代）

忒煞觉老，寒而且槁。
古岩春迟，澄潭秋早。
心无象也月影未回，物不争也风吹便倒。
秋兴
皇甫曾（唐代）

流萤与落叶，秋晚共纷纷。返照城中尽，寒砧雨外闻。

离人见衰鬓，独鹤暮何群。楚客在千里，相思看碧云。
山樊
方岳（宋代）

只有江梅合是兄，水仙终似号夫人。
季方政尔难为弟，每恨诗评未逼真。
颂证道歌·证道歌
释印肃（宋代）

一切水月一月摄，翳眼盲夫胡指决。
都卢只这一心光，年年来叫桃花月。
次韵帅初
赵孟頫（元代）

吴越相望三十年，相逢意气共翩翩。长歌白石徒为尔，远访丹翩亦偶然。

海气昏昏云拂地，江风飒飒雨连天。他时别后相思处，欲问山阴雪后船。
唐太宗吞蝗
吴兢（唐代）

贞观二年，京师旱，蝗虫大起。太宗入苑视禾，见蝗虫，掇数枚而曰：“人以谷为命，而汝食之，是害于百姓。百姓有过，在予一人。尔其有灵，但当蚀我心，无害百姓。”将吞之，左右遽谏曰：“恐诚疾，不可！”太宗：“所冀移灾朕躬，何疾之避！”遂吞之。
依韵和赵令畤三首 其三
陆佃（宋代）

方朔无端溺殿衙，得州仍是地仙家。海红谩与陪尊酒，淮白犹堪当分茶。

夜静青天十分月，春深平地尺馀花。谁将园里新蜂蝶，织就佳人护项纱。
次姚舍人二首
杨公远（宋代）

披起绵衣换葛裘，不禁时序去悠悠。
吴江枫老萧萧下，紫塞鸿悠点点秋。
几幅蛮笺诗状景，一声羌笛客凭棂。
羁怀正此无聊奈，细雨檐花分外愁。
阻雨
朱淑真（宋代）

几度寻芳已不成，又还寂寞过清明。悭风涩雨颠迷甚，十日春无一日晴。
望海潮 海子岸暮归金城坊
宋褧（元代）

山含烟素，波明霞绮，西风太液池头。马似游龙，车如流水，归人何暇夷犹。

丛薄拥金沟。更萧萧宫树，调弄新秋。千里烟波，几双鸥鹭两渔舟。

暮云楼阁深幽。政砧杵丁东，弦管啁啾。淡淡星河，荧荧灯火，一时清景难酬。

马上试冥搜。填入耆卿谱，模写风流。明日重来柳下，携酒教名讴。
咏千叶缃梅
张镃（宋代）

忍冻拖筇月下看，烟笼繁影共汗漫。
缃裘不是多重数，争奈清宵尔许寒。
晖仲惠梅花数枝
韩元吉（宋代）

江上春风几日回，一枝先傍小堂开。
恨无冷艳连天白，已有生香特地来。
成化县二首 其二
孔武仲（宋代）

登览多清兴，衣襟有白云。松风不知际，仙籁坐中闻。
谨次尊大人领省怀梅溪诗韵
耶律铸（宋代）

好将元亮林泉兴，澹写王维水墨图。心远地偏人不到，闭门读尽五车书。
太庙颂歌
王粲（两汉）

思皇烈祖。时迈其德。肇启洪源。贻燕我则。我休厥成。聿先厥道。

丕显丕钦。允时祖考。绥庶邦。和四字。九功备。彝乐序。

建崇牙。设璧羽。六佾奏。八音举。昭大孝。衎妣祖。念武功。收纯祜。

于穆清庙。翼翼休徵。祁祁髦士。厥德允升。怀想成位。咸在宫。

无思不若。允观厥崇。
和直禁省
杨凝（唐代）

宵直丹宫近，风传碧树凉。漏稀银箭滴，月度网轩光。

凤诏裁多暇，兰灯梦更长。此时颜范贵，十步旧连行。
曲院风荷
陈璨（清代）

六月荷花香满湖，红衣绿扇映清波。
木兰舟上如花女，采得莲房爱子多。
和靖先生墓
董嗣杲（宋代）

诏旨天颁起卧龙，首丘甘老水云东。
一联香影孤山月，两架茅茨万古风。
有鹤有童家事足，无妻无子世缘空。
清标卓绝何人继，表表仙宫陇树中。
谢路宪送蟹
曾几（宋代）

从来叹赏内黄侯，风味尊前第一流。
只合蹒跚赴汤鼎，不须辛苦上糟丘。
送内寻庐山女道士李腾空二首 其二
李白（唐代）

多君相门女，学道爱神仙。素手掬青霭，罗衣曳紫烟。

一往屏风叠，乘鸾着玉鞭。
福州程使君止戈堂二首 其二
洪炎（宋代）

跳梁山谷有顽民，电扫风除一聚尘。排闼江山千里眼，满庭桃聚四时春。

定知当宁思龚遂，政恐攀舆借寇恂。谁是诸侯老宾客，酣歌应许杜陵人。
和范君锡观梅 其一
徐积（宋代）

君看梅艳似何人，不画蛾眉色自真。冷寄北风淮上雪，暖思南国岭头春。

莫嗔俗眼偏相弃，若比夭桃太不匀。我共参军同所好，折来酣笑插乌巾。
初行山
晃咏之（宋代）

霭霭初蒸云，落落欲坠石。
山深多晚花，照水自红碧。
渔艇入烟小，松竹凌烟直。
西风漾碧波，扁舟恣崎侧。
客从北方来，苦遭世俗迫。
登临虽夙愿，山川多未识。
浩荡涉寒流，跻攀并苍壁。
扪萝窥鸟道，踏迳穷人迹。
清泉洗尘心，山鸟惯幽客。
逸兴良未已，日下千崖赤。
十载孙承公，好具登山屐。
紫薇花
刘克庄（宋代）

风标雅合对词臣，映砚窥窗伴演纶。
忽发一枝深谷里，似知茅屋有诗人。
跋刘溪翁题韩府诗
赵蕃（宋代）

谁咏韩家府，建阳刘叔通。
是为闻以戒，斯可谓之风。
妄矣彼侂胄，哀哉吾魏公。
向来歌颂者，岂但剧秦雄。
即事
成书（清代）

使者巡边日，秋风静列屯。平沙微有略，独树自成村。

野旷牛羊散，年丰麦豆繁。殊方解耕凿，已是长儿孙。
登粤秀山
刘敦元（清代）

楚人一炬秦灰冷，汉室金汤迁洛鼎。九枝赤日丽中天，人间爝洛齐销泯。

何物小尉龙川陀，称王已足帝为何。黄屋左纛不数世，楼船横浦来伏波。

鋹祖孙亦狡悍，手取潮韶桂容管。刺史谁呼属洛州，风流天子春光满。

珍珠沟水洛山香，璇房银殿相煇煌。那知身作降王长，茂陵玉碗难终藏。

粤中自昔成战垒，负贩侯王今已矣。朝汉高台落日寒，呼銮古道悲风起。

我登粤秀俯众山，海天如镜无波澜。圣人当阳百灵顺，中原瑞气涵诸蛮。

分茅铜柱不可攀，长与罗浮四百三十二峰同孱颜。
和忠父于先生西湖韵
袁说友（宋代）

先生摆脱世间缘，老去犹堪十万钱。
气节向来投匦意，风流今识咏梅篇。
饱闻东合抡材久，未许西湖对客眠。
圣主如天怀谠论，只今此席为君前。
送狄明府赴九江
李频（唐代）

字人修祖德，清白定闻传。匹马从秦去，孤帆入楚悬。

关中寒食雨，湖上暑衣天。四考兼重请，相知住几年。
寄孙挥使千户侯
程敏政（明代）

辕门开近歙山阿，日日投壶事雅歌。养士渐能谙礼乐，逢时全不用干戈。

梦长绕阙心何壮，住久随乡语半讹。犹记前时相别处，一丛车骑绕临河。
八月十四寿吴良贵
方凤（宋代）

四十强而仕，斯言著礼经。
搏鹏宜运海，振鹭且充庭。
后夜中秋月，今朝南极星。
耄夫频献酢，留眼看袍青。
遣兴示彦博
李流谦（宋代）

信脚随藤杖，穿林复过桥。
聊休读书眼，小纵坐禅腰。
老木成阴遍，枯泉赴汲遥。
龙孙吾手种，先我到云霄。
诸公咏探春花二首
张明中（宋代）

海棠枝俩山茶色，未叶先花作麽生。
道是探春春已半，命我都不近人情。
挽陶宣义二首
刘宰（宋代）

历数阴功满巨编，皇天佑善信昭然。
金闺密勿身通籍，云路连翩子著鞭。
贝叶经中无别想，白莲社里得真筌。
忽惊薤露傅新唱，愁锁松陵柳泽烟。
春日闲居
薛能（唐代）

权门多见薄，吾道岂终行。散地徒忧国，良时不在城。

花繁春正王，茶美梦初惊。赖有兹文在，犹堪畅此生。
雨中隼雀行
黄衷（明代）

两隼豪，雨雀黠。隼疾如飙惊，雀散如电掣。隼兮三至攘空拳，雀也潜身保深樾。

庭前绿橘垂暖云，庭下虫蚁蠕蠕分。雀思饮啄不思患，一隼尽逐啁啾群。

君不见兔营三窟备苍鹰，不知绝足韩卢轻。君不见螳螂引臂待鸣蚱，不知黄雀从天下。

老翁隐几置得失，且送短景迎长日。
燕子楼
文天祥（宋代）

自别张公子，婵娟不下楼。
遂令楼上燕，百岁称风流。
我游彭城门，来吊楚王阙。
问楼在何处，城东草如雪。
蛾眉代不乏，埋没安足论。
因何张家妾，名与山川存。
自古皆有死，忠义长不没。
但传美人心，不说美人色。
江上偶见绝句
杜牧（唐代）

楚江寒食橘花时，野渡临风驻彩旗。

草色连云人去住，水纹如縠燕差池。
和皇太子雨中赏梅偶成二首
杨万里（宋代）

玉渊堂下一梢长，倚赖春风压众芳。
妙句忽从天上落，千花从此总无香。
马上口占二首
秦观（宋代）

向晨结束争长途，利风刮面冰在须。
冈穷得水马不进，雾暗失道人相呼。
悠悠旁舍见汲井，轧轧隔林闻挽车。
游目骋怀自可乐，勿忆乡县增烦纡。
次及甫即事
洪咨夔（宋代）

万里西征路，同君汗漫期。
吴歈花裹曲，楚些菊边词。
问学千鸡跖，功名五羖皮。
目前姑置此，多办峡江诗。
记小圃花果二十首 其十五 桂花
刘克庄（宋代）

丛生山上下，影在月中央。受性老弥辣，开花晚更香。
责商山四皓
蔡京（唐代）

秦末家家思逐鹿，商山四皓独忘机。

如何鬓发霜相似，更出深山定是非。
点绛唇·冰雪神人
元好问（金朝）

冰雪神人，岁寒时节争初诞。照溪梅绽。秀岭孤松远。香雾氤氲，不放重帘卷。歌声缓。酒杯深劝。此会年年见。
效宫词体上文太师十绝 其二
范纯仁（宋代）

太师还政异寻常，前殿铺张册礼忙。入对谁知年八十，身轻拜舞谢吾皇。
西湖
王南一（宋代）

翠巘嵯峨插斗牛，仙家风景自清幽。
从来此县传佳谶，就筑西湖占上流。
层塔可梯升后进，五峰有路达前修。
邦人接踵登科去，我亦京华共宦游。
司马迁引谚
佚名（魏晋）

力田不如逢年，善仕不如遇合。
窗前红茉莉碎剪菊盛开有怀
区越（明代）

檐前茉莉望春红，野菊离离傲朔风。老忆故人初较病，诗多情致更新工。

兴来开径期三益，醉后扶吟但一筇。丁卯桥边能荡桨，笔床茶灶肯随公。
奉寄王宣慰兼呈九灵先生
丁鹤年（元代）

别馆新成足宴游，珊珊环珮总名流。
独推南郭为高士，共识东名是故侯。
天上莺花三月梦，人间春雨五更愁。
行藏尽付浮云外，烂醉丰年黍稌秋。
古风一首谢张漕子温惠示诗卷
喻良能（宋代）

前辈久零落，老成惊创见。
平生耻问津，如今真北面。
胸中五色丝，织此锦绣段。
见之心孔开，照眼光烂烂。
我亦好吟咏，忍饥说刍豢。
辛勤三十年，功效无一线。
偶兹得大嚼，味永不忍宴。
嘉惠讵敢忘，仁风敬扬扇。
初春登兴国寺塔
司马光（宋代）

雨过风清露气匀，林花变色柳条新。
为君作意登高处，试望皇州表里春。
句
李畋（宋代）

银山云出海，練水润分冈。
客中戏书
释绍嵩（宋代）

杖屦行崖表，江山故作妍。
扪萝怀鸟道，踏石过溪泉。
野湿禾中露，秋明树外天。
白头何所恨，随处一欣然。
演关雎诗十首 其四
弘历（清代）

窈兮窕兮，淑女佼兮。庶几觏之，俾偕老兮。窈兮窕兮，淑女杳兮。

庶几觏之，劳心悄兮。窈兮窕兮，淑女藐兮。庶几觏之，惄如𢷬兮。
句
洪咨夔（宋代）

生怜一架明於雪，终殿群芳嫁却春。
满庭芳 酒帘
熊象慧（清代）

楼角斜飘，檐牙半露，几番卷起炊烟。有时风静，端正一竿悬。

比似曲车更甚，遥望处、无那情牵。行沽去，何须借问，亚树夕阳偏。

堪怜。最好是、杏花开候，春暖江天。傍水村山郭，做弄清妍。

招引踏青人至，同认取、孤影翩翩。只休教，朦胧醉眼，错认燕飞前。
贤者之孝二百四十首 其九十六 姜诗
林同（宋代）

日常供鲤鲙，旦辄汲江流。儿溺言游学，妻还感遗羞。
睡起
陆游（宋代）

风约飞花满曲廊，萧然无客共焚香。
瓮醅力重初投枕，鼻鼾声焚已撼床。
栩栩梦游心自适，昏昏起坐日方长。
静凭一几吾何恨，笑杀穿帘燕子忙。
泛沅湘闚九疑寄题江华杜□杳重建寒亭
徐铨孙（宋代）

山水因人胜，穷搜喜得君。
石根瞿令字，亭背次山文。
湍激堪临渴，松阴可避曛。
相望余一舍，猛□杖□云。
婆罗坪
范成大（宋代）

仙圣飞行此是家，路逢真境但惊呀。
神农尝外尽灵药，天女散余多异花。
岚雨逼衣寒似铁，冰泉炊米硬于沙。
峰头事事殊尘世，缺甃跳梁笑井蛙。
送吴文之会试
王鏊（明代）

湖上轻帆彍去飙，燕云漠漠快鸿毛。洛阳贾谊年犹少，蜀郡扬雄赋最高。

历块始知千里骏，当场谁是九方皋。洞庭自昔钟灵秀，不用夷亭俟海涛。
闻笛
张巡（唐代）

岧峣试一临，虏骑附城阴。
不辨风尘色，安知天地心？
门开边月近，战苦阵云深。
旦夕更楼上，遥闻横笛音。
金陵
罗公升（宋代）

江左诸人未易轻，驰驱犹欲致中兴。
后人只说清谈误，并与清谈已不能。
吴几圣许分蜡梅栽二首 其一
周紫芝（宋代）

林下幽姿恼杀人，书来分我月黄昏。杜陵老子堪怜许，枉乞桃栽一百根。
和初到岭二绝 其一
刘跂（宋代）

到后浑如痛定时，不辞追赋道中诗。趁虚籴米非閒事，莫倚文章堪疗饥。
雪晴登阖闾城
郑善夫（明代）

屯车阖闾城，北风吹我缨。残雪辉远山，牛羊缩郊坰。

四望靖氛辉，何以烽火明。荆豫复梗化，巴渝未休兵。

东方乱新定，讵可言太平。淮蔡连齐梁，繁华转凋零。

新鬼夜群啸，贪攘日相乘。阛阓少人烟，狐兔行其庭。

向来膏腴地，眼见白草生。白草何田田，不足饱蝗螟。

县吏尚夏楚，馀民死诛征。我生夫何为，罹此百忧并。

拔剑出故里，捧心向明廷。八月过沛水，长路愁榛荆。

宵雨恻野哭，晨风起鸡声。空日积悲愤，岂不怀志诚。

承乏下三吴，伏枕惟独醒。遭逢想马周，■然惭匡衡。

客从北方来，因之问神京。狸鼪宣慢慆，凤麟多自屏。

荃蕙委厥美，艾榝朝盈盈。语罢各掩涕，使我心逾怦。

捐佩遗故人，答我非众馨。媒拙终受诒，好修谁共成。

吴侬亦有谣，辛酸不忍听。东门有瓜场，予亦将归耕。

迟迟俗士驾，望望灵修情。
蔷薇
杨浣芬（清代）

院外蔷薇好，风吹扑面芳。摘来瓶内供，馥郁似兰香。
浣溪沙（即席）
仲并（宋代）

清远湖山佳丽人。柳边花下复清晨。向前犹有几多春。祓禊秋千时节近，管弦歌舞一回新。未嗔狂客污车茵。
江村
陆游（宋代）

江村一雨喜尘清，隐隐雷车意未平。
莽苍郊原来暮色，飕飀林未起秋声。
书希简古终难近，诗慕雄浑苦未成。
白首愈悲知我少，从今一技不须名。
六用喜雨韵三首
吴潜（宋代）

毋烦符祝不祥禁，并遣商羊旱魃沈。
自诡何关太守力，谁知最切老婆心。
苦身见说汤诛发，沾体曾闻禹堕簪。
乾溢两无年大有，君王德泽海千寻。
夏日
陆游（宋代）

柴扉昼掩竹林幽，坐使炎天变素秋。
扇月团团似初满，簟波素素欲平流。
朋侪零落关河阻，疾病沉绵岁月遒。
赖有澄湖常在眼，虎头不用画沧洲。
登华岳南峰极顶
牛兆濂（清代）

踏破白云千万重，仰天池上水溶溶。
横空大气排山去，砥柱人间是此峰。
苦雨
郑思肖（宋代）

霖霪厄晴光，胸臆堆倥偬。魍魉啸阴风，砭中肌骨痛。

物象各忧囚，坤舆一澒洞。死禁朝阳升，私窃阴权弄。

我剖一寸心，洒血声大恸。叫天开光明，昼夜永不霿。
盐亭县永乐山叩云亭
文同（宋代）

长江合高峰，爽气左右绕。
中流望绝巘，万丈见木杪。
孤宁揭其上，隐隐一拳小。
李君令兹邑，邀我升缥缈。
是时天宇净，晴色洗霜晓。
万象满四隅，转盼皆可了。
神清压尘坌，志适喜猿鸟。
人生贵轩豁，世务苦纷扰。
兹焉获登览，浩思欲飞矫。
令谓亭我为，胜绝此应少。
愿子立佳号，光辉饰松茑。
因名之叩云，大字榜霞表。
游西山
高士奇（清代）

马首迎朝爽，春风缓辔过。古田行荦确，老木卧盘陀。

涧落雪千尺，僧归云一窝。烟霞吾有癖，吟望意如何。
鹧鸪天·桐叶成阴拂画檐
谢逸（宋代）

桐叶成阴拂画檐。清风凉处卷疏帘。红绡舞袖萦腰柳，碧玉眉心媚脸莲。愁满眼，水连天。香笺小字倩谁传。梅黄楚岸垂垂雨，草碧吴江淡淡烟。
感旧书怀
吕颐浩（唐代）

宦涂忽忽六周星，万事于今一未成。但著青衫趋冉冉，不知华未欲茎茎。

驱驰翻忆林泉卧，顽钝宜归畎亩耕。赖有乡人端契谊，相逢时慰寂寥情。
仲冬十八日抵山东尚未冰雪遥忆闺中代作寄远
沈一贯（明代）

双眉不扫镜心空，镇日开窗候北风。
闻道征衣犹未薄，晓钟斜月过山东。
题窦晼画晼 其一
陈廷敬（清代）

摩诘遗诗画意闲，烟云粉本有无间。风流一变添文采，小李将军著色山。
冷泉待月 其二
释居简（宋代）

闸住亭前绿半篙，泉中白兔眇秋毫。庾楼自是当年好，番袜工夫合反骚。
送许判官志仁
王之道（宋代）

是行犹及豫章春，闻说逢迎有故人。
倾盖为君殊快意，掺祛令我重伤神。
向阳花木初开叶，得雨蛟龙已转身。
江上新晴应更好，绿杨如幄草如茵。
偈颂十四首
释宗杲（宋代）

恶念既不生，善念常相续。
诸波罗密门，一切自具足。
淳熙五年四月二日，直宿玉堂，怀旧二绝句
范成大（宋代）

雪山刁斗不停挝，夜把军书敢顾家。
珍重玉堂今夜梦，静闻宫漏隔宫花。
板桥豆花庄晤马菊村
朱福田（清代）

言寻板桥路，喜过豆花村。老屋恰临水，故人方倚门。

欣然具鸡黍，相与论田园。何日南山下，同君避市喧。
赠洪善庆兴祖和壁閒沈□□韵
顾禧（宋代）

高卧烟萝饮上池，姓名独许古人知。我来欲补洪家传，入坐先寻沈约诗。

舒卷閒云看不厌，参差玉蝶放偏迟。殷勤送客过方井，古道真堪照一时。
如梦令 春尽日闻杜宇声有感
陈嘉（清代）

试问春归何处。几度欲留不住。楼上子规啼，似向东风说与。

归去。归去。满院落红如雨。
失调名
佚名（宋代）

瑞霞成绮。映舴艋棹轻，鲤鱼狂风起。